ዶክተር ኣብይ አሕመድ ኢታ ማጆር ሹም ምክልኻል ኢትዮጵያ ጀነራል ሰዓረ መኮነን 'ብዕሱባት' ብዝተተኮሰ ጥይት ተሃሪሙ ኢሉ። ዶክተር ኣብይ አሕመድ ብዛዕባ ኩነታት ጀነራል ሰዓረ መኮነን ዝርዝር ሓበሬታ ኣይሃበን። ካብዚ ብተወሳኺ፡ ሓያለ ላዕለዎት ሓለፍቲ ክልል ኣምሓራ ኣብ ኣኼባ እንከለዉ ብመሳርሕቶም ብዝተተኮሰሎም ጠያይት ከም ዝሞቱ ዶክተር ኣብይ አሕመድ ሓቢሩ። ወሃቢ ቃል ቀዳማይ ሚኒስተር ንጉሱ ጥላሁን እዚ ፈተነ ዕልዋ ንፕረዚደንት ክልል ኣምሓራ ኣምባቸው ሞኮነን ካብ ስልጣን ንምእላይ ዝዓለመ ምንባሩ ሓቢሩ። ንጉሱ ጥላሁን ኣስዒቡ፡ ነቶም ነዚ ዝፈጸሙ ኣካላት ኣብ ቁጽጽር ንምዓሎም ኣብ መስርሕ ከም ዘሎ ሓቢሩ። እቲ በዓል ስልጣን ኣብ መግለጺኡ፡ ንክልል ኣምሓራ ዝመርሕ ዘሎ ሰልፊ፡ ሓላፊ ጸጥታ እቲ ክልል ዝነበረ እሞ ድሕሪ ኣብይ ናብ ስልጣን ምምጽኡ ካብ ቤት ማእሰርቲ ዝወጸ ጅነራል ነቲ ፈተነ ዕልዋ ከም ዘካየደ ከም ዝሕብር ይገልጽ። ሓደ መምህር ናይ ዩኒቨርስቲ ካብ ባህርዳር፡ ንሮይተርስ ኣብ ዝሃቦ ሓበሬታ፡ እቲ ቶኸሲ ንኣስታት ኣርባዕተ ሰዓታት ብዘይ መቁራጽ ከም ዝተሰምዐ ሓቢሩ። "ኣብ መጀመርታ ሓደ ቅልል ዝበለ ክስተት'ዩ መሲሉኒ ነይሩ፡ ጽንሕ ኢሉ ግን ቶኽሲ ዓበይቲ ብረት ክስማዕ ጀሚሩ" ኢሉ ተሌቪዥን ኢትዮጵያ ንሎሚ ሰንበት ክካየዱ ተሓሲቦም ዝነበሩ መደባት ከም ዝተቋረጹ ሓቢራ። ትጥቀምሉ ዘለኹም መሳርሒ ኣይተቐበሎን። መግለጺ ቪድዮ, ቀዳማይ ሚኒስትር ኣብይ ኣሕመድ መን'ዩ?
